Prošli tjedan u Teslinoj 11 otvorena je nova vinoteka, malo mjesto od nekih tridesetak kvadrata u kojem se nalazi oko 500 etiketa vina. Galerija vina, kako se zove, druga je Mivina vinoteka, prvu su otvorili 2012. u Vukovarskoj, a iza cijele priče stoje Gordan Mohor i Vlado Šušak. Dugo su priželjivali vinoteku u strogom centru Zagreba, gdje već godinama ne postoji ni jedna ozbiljna vinoteka.

“Dugo smo tražili lokaciju u centru grada, u pješačkoj zoni, gdje dosad nije bilo vinoteke. Teslina nam je bila prvi izbor i čim se pojavila prilika iskoristili smo je”, priča Tomislav Tuđen, izvršni direktor u Mivi. Kaže da im je bilo bitno da nova vinoteka bude što sličnija prvoj, onoj u Vukovarskoj, iz vrlo posebnog razloga.

Htjeli su da druga vinoteka izgleda kao prva, koju je radio pokojni Rendulić

“Prvu je dizajnirao naš prijatelj, nedavno preminuli arhitekt Christian Rendulić. Zato nam je bilo važno da i vinoteka u Teslinoj bude slična i prepoznatljiva. Arhitektica Kora Demel Zadro u tome je i uspjela”, kaže Tuđen.

Kaže da “osim značajnijih hrvatskih vina”, u ponudi imaju i razna uvozna vina, šampanjce grupacije Moët Hennessy te, recimo, domaće ručno rađene čokolade.

U Galeriji vina drže i fina maslinova ulja, Recimo, CUJ i Škegro, boce od 0,25 litara, koštaju 100 kuna. Od vina trenutno preporučaju crno G&J Tvoja krv i moja za 182,50 kune, graševinu Adžić za 66,50 kuna i malvaziju Coronica za 75,50 kuna.